Budova tvorby programu RTVS

Budova tvorby programu STVR (od 1975 - 1991 BTP ČST Bratislava, od 1991 - 2011 BTP STV, hovorovo Výšková budova STV/STVR) je výšková budova v Mlynskej doline v Bratislave v katastrálnom území mestskej časti Karlova Ves v okrese Bratislava IV. Je to výškový blok areálu RTVS v Mlynskej doline.

Budova bola slávnostne otvorená 11. decembra 1975, má 28 poschodí a výšku 108 metrov. Bola to prvá výšková budova v Česko-Slovensku s výškou nad 100 metrov a najvyššia budova v Česko-Slovensku vôbec.

 História 
V roku 1961 bol výhercom architektonickej súťaže o nový komplex Slovenskej televízie, ktorá dovtedy sídlila na viacerých miestach v Bratislave, architekt Jozef Struhař. Týmto sa stal architektom celého komplexu Slovenskej televízie. V roku 1965, 5. apríla sa začala výstavba areálu Slovenskej televízie v Mlynskej doline. I. etapa bola dokončená 25. novembra 1970, II. etapa s výškovou budovou bola dostavaná 11. decembra 1975, pri príležitosti 30. výročia Slovenského národného povstania. III. etapa sa dokončila v roku 1981.

 Súčasnosť 
V súčasnosti je výšková budova nepoužívaná a zakonzervovaná, takže náklady na udržiavanie sú minimálne. Zamestnanci, ktorí v nej ešte pracovali, boli v roku 2015 presunutí do bývalého zdravotného strediska, ktoré tiež patrilo k televízii a ktoré bolo prestavané na administratívnu časť. Na najvyššom, 28. poschodí, sa nachádza reštaurácia, ktorá je rovnako ako zvyšok budovy opustená a zanedbaná.

 Budúcnosť 
Podľa najnovších zverejnených informácií je osud výškovej budovy STV nateraz nejasný. Je odstavená od energií a prechody k ostatným traktom televízie sú uzamknuté. V minulosti sa špekulovalo o odpredaji súkromnému investorovi. STVR je však povinná ju primárne ponúknuť štátnym inštitúciám. Snahy o výstavbu nového mediálneho centra, ktoré by združovalo verejnoprávny rozhlas aj televíziu pod jednou strechou v zóne Pribinova, boli pozastavené, pretože by to bolo technologicky, ale najmä finančne náročné riešenie.  

Zdá sa však, že budova bola už v dobe svojej výstavby odsúdená na skorý zánik, na rozdiel od Kavčích hor bola stavaná ako administratívna budova podľa požiadaviek doby. V dnešnej dobe, kedy oddelenia, ktoré mali v nej sedieť, sú vďaka rozvoju počítačov možné realizovať v menšom počte zamestnancov a zvyšná tvorivá časť sa ľahko presunie do "home office", je vysoká budova zbytočná. Navyše keď bola energeticky nevýhodná už v dobe, kedy bola na papieri.

 Galéria 

 Panoráma 

 Pozri aj 
 Slovenská televízia

 Externé odkazy 
 História - stv.sk 
 medialne.etrend.sk

Kategória:Výškové budovy v Bratislave
Kategória:Architektúra z 1975
Kategória:Diela ocenené Cenou Dušana Jurkoviča